Kolíková, Mária, ministerka spravodlivosti SR (2022-02-15):
Ďakujem veľmi pekne, pán predsedajúci, za slovo. Dovolím si predložiť vládny návrh zákona, ktorý sa týka nových sídiel obvodov krajských súdov. Vážené panie poslankyne, vážení páni poslanci, je to druhý zákon, ktorý rieši reorganizáciu súdov na úrovni odvolacích súdov. Krajské súdy, tak ako som uviedla, do deväťdesiatych rokov mali tri obvody s pracoviskom aj v Nitre. Ten návrh, ktorý prešiel vládou a prišiel do parlamentu, ráta s tromi obvodmi. Myslím si, že je to správne nastavenie obvodov. Myslím, že už registrujete, že som niekoľkokrát verejne povedala, že som pripravená rozprávať sa o tom, či obvod, ktorý je stredoslovenský, ostane takto, ako je teraz navrhnutý alebo sa posunie smerom k riešeniu, že z toho nakoniec budú štyri obvody. Akokoľvek tie tri alebo štyri obvody je jednoznačné, že 8 obvodov na odvolacej úrovni nie je cesta pre Slovensko a rovnako, ako sa tomu stalo na okresnej úrovni, územnosprávne členenie v deväťdesiatych rokoch vytvorilo ďalšiu deformáciu, čo sa týka odvolacej agendy. Znamená to, že špecializácia, osobitne kľúčová pre odvolacie súdy, znamená, že nemáme na odvolacích súdoch špecializované senáty. To znamená, že sudcovia pracujú v senátoch, ktoré pôsobia v obchodnej agende, súčasne v civilnej agende, prípadne pôsobia v rámci civilnej, rodinnej agendy. Čo sa týka trestnej agendy a civilnej agendy, áno, je pravdou, že to je agenda, ktorá je najrozsiahlejšia na súdoch. To znamená, že to by sme najľahšie hľadali početné senáty aj na odvolacích súdoch. Ale aj tu platí to, čo platí na okresných súdoch. Akonáhle nám sudca vypadne zo systému v rámci daného súdu, či už kvôli kariérnemu rastu alebo kvôli bežnej životnej situácii, ktorá súvisí, či už to súvisí s chorobou, alebo to súvisí s rodinným statusom. Tak nám to prináša problém do bežného chodu súdu, prideľovania spisov, a preto je dôležité, aby na každom súde aj odvolacom sme mali vytvorené tri senáty v rámci danej agendy. Aby priebežne, tak ako sú veci prideľované, mohli vždy fungovať plne aspoň dva funkčné senáty. Plné myslím. To znamená, plné fyzicky, že ju obhospodarujú aspoň šiesti sudcovia. Ideálne, samozrejme, je, ako tu máme vytvorené tri senáty, pretože potom vie priebežne takýto súd reagovať na akékoľvek výpadky. To, čo je dôležité v rámci odvolacej agendy osobitne, je zjednocovanie. To, že sa nám rozptýlili odvolacie súdy do 8 jednotiek, tak sa nám rozptyľuje aj judikatúra. Akonáhle vytvoríme väčšie odvolacie obvody, je, samozrejme, aj predpoklad, že budeme mať zjednocovanú judikatúru. Osobitne s odvolacími súdmi rátam, že tu vytvoríme aj analytické jednotky preto, aby sa pomáhalo týmto súdom a sudcom zjednocovať rozhodovaciu činnosť v rámci odvolacích obvodov. Osobitne to platí pre rodinnú agendu a obchodnoprávnu agendu, kde je jednoznačné, že ju nedokážeme uchopiť na 8 súdoch. Tu jednoznačne platí, že ak chceme mať aj tu špecializovaných sudcov, musíme jednoducho zväčšiť obvody. V rámci navrhovaných sídiel, viem, že je o tom veľká debata, a treba vnímať navrhované sídla pre odvolacie súdy, že sú v kontexte celej súdnej mapy. To znamená, že ak rátame, že sa vytvorí a prejde aj časť reformy, ktorá osobitne ráta z mestským súdom v Bratislave a s mestským súdom v Košiciach, následne, že rátame aj s tým, že budú vytvorené správne súdy, ktorý je ďalší návrh, ktorý vlastne prichádza do parlamentu, a kopíruje teraz aj odvolacie obvody, tak ako sú navrhované v tomto vládnom návrhu zákona, tak v západoslovenskom obvode budeme mať sústavu, ktorá bude pozostávať v Bratislave so správneho súdu, z najvyššieho správneho súdu, z mestského súdu, z najvyššieho súdu a jednoduché pre kvalitu justície určite je vhodné, keď odvolací súd bude jednoducho pôsobiť v inom meste. S ohľadom na to, že sa spája Trnava, Nitra a Bratislava, keď spočítame tento kolektív, znamená to, že sa bavíme o kolektíve, ktoré prevyšuje násobne kolektív, ktorý je v Bratislave. Aj z tohto dôvodu je úplne primerané a pomerné, že potom týmto sídlom bude Trnava, pretože bude prijateľná pre všetkých v rámci tohto väčšieho obvodu. Súčasne platí, že v rámci implementácie všetci sudcovia, všetci zamestnanci ostávajú na svojich pracoviskách teraz natrvalo. Tak je to navrhnuté. To znamená, že ona sa nedotýka, tento návrh, súčasných sudcov v systéme. Fakticky ani zamestnancov. My sa bavíme o tom, že kreslíme mapu pre budúcnosť Slovenska a v rámci neho sa rozprávame o koncentrácii nových súdnych inštitúcií, ktoré sú navrhované komplexne v rámci tejto súdnej mapy, a preto je dobré, aby sme odvolací súd dali do Trnavy. Podobne tomu navrhujeme pre východoslovenský obvod, kde sa jednoducho spája košický obvod s prešovským obvodom. Tu navrhujeme v Košiciach zriadiť správny súd, mestský súd, a preto navrhujeme, aby odvolacím súdom bol Prešov. Keď si pozrieme aj na kolektív sudcov, ktorý je v Prešove a ktorý je v Košiciach, tak je pomerný tento kolektív jeden aj druhý, a preto je primerané a spravodlivé, aby sme naozaj uvažovali nad tým, že odvolací súd je Prešove. Ja poviem, aj keď to nie je súčasťou tohto vládneho návrhu zákona, ale koaličné rokovanie pokročili tak ďalej, že v rámci stredoslovenského obvodu je vlastne dohoda a úzus, že v rámci pozmeňovacieho návrhu možno rátať s tým, že tento stredoslovenský obvod bude vlastne tvorený istým spôsobom hybridne. Ja vnímam osobitosť tohto celého obvodu aj to, že Banská Bystrica istým spôsobom zatiaľ je aj dopravne nie úplne dostupná zo všetkých strán. Osobitne je to určite dôležité aj pre trestnú agendu. Takže tu sa vlastne vytvára obvod a ja som pripravená podporiť pozmeňujúci návrh, kde by sa vytvoril obvod Žilina-Trenčín so sídlom v Žiline. Potom bude samostatný obvod v Bystrici s kauzálnom príslušnosťou pre Banskú Bystricu pre obchodnú agendu, pre celý veľký obvod aj Žilinu-Trenčín a zase pre žilinsko-trenčiansky pojme aj rodinnoprávnu agendu pre banskobystrický obvod. To som pripravená, myslím si, že je to dobré kompromisné riešenie. Mohlo by vyriešiť veľa otázok a veľa sporov ohľadom toho, aký status vlastne zachovať aj v rámci tohto stredoslovenského, neviem, ako to nazvať, regiónu, ktorý vlastne by tvorili potom takéto dva menšie obvody. A teda ešte raz si dovolím povedať na záver tohto úvodného slova. Treba vnímať návrh pre odvolacie súdy ako riešenie, ktoré dopĺňa celok v rámci komplexnej súdnej mapy. Je to riešenie pre budúcnosť justície. Treba sa trochu naozaj odbremeniť od toho, ako vnímame dnes justíciu a kde je, ale kam ju chceme dostať. Chceme ju dostať tam, aby sme mali justíciu, ktorá je efektívna, efektívna v kvalite, efektívna v rýchlosti. Preto musíme dať priestor aj sudcom, aby boli špecializovaní a bez toho, aby sme spájali kolektívy aj v rámci odvolacej agendy, tak to nie je. Samozrejme, súčasne platí, že sústreďovať všetko, všetky súdne inštitúcie do jedného mesta nie je správne a áno vnímam to aj ako protikorupčné opatrenie, aby v rámci obvodu, keď je aj primerané a pomerné, aby daná inštitúcia bola aj v inom meste, aby sme to zobrali do úvahy, a preto navrhujem, aby odvolacím súdom bola Trnava pre západoslovenský obvod a pre východoslovenský obvod, aby to bol Prešov a rovnako platí, že sú to také mestá, ktoré sú vlastne dostupné naozaj veľmi dobre, centristicky v rámci celého obvodu. Toľko v rámci úvodného slova a som, samozrejme, pripravená reagovať na akékoľvek otázky. Dovoľujem si vás požiadať o podporu a teším sa na diskusiu.